Diari Oficial de la Generalitat Valenciana


Sumari del DOGV 3087, del 26-09-1997 (1997/10987)

DECRET 250/1997, de 23 de setembre, del Govern Valencià, sobre comercialització i venda de pa.
----------------------------------------------------------------------------------------------

Estat**DEROGADA**

Permalink ELI

**https://dogv.gva.es/va/eli/es-vc/d/1997/09/23/250/dof/vci/html**

### Dades del document

Número de DOGV
:   3087

Data del DOGV
:   26-09-1997

Secció del DOGV
:   DISPOSICIONS GENERALS

Número del document
:   1997/10303


Data del document
:   23-09-1997

Organisme emissor
:   Conselleria d'Ocupació, Indústria i Comerç

Tipus de document
:   Decret

Anàlisi jurídica

DECRET 250/1997, de 23 de setembre, del Govern Valencià, sobre comercialització i venda de pa. [  
A la Comunitat Valenciana la comercialització i venda de pa i productes de forn es troba regulada en l'actualitat pel Decret 13/1989, de 13 de febrer, del Govern Valencià, dictat d'acord amb allò que estableix en l'article 34.1.5 de l'Estatut d'Autonomia.  
L'evolució de l'oferta i els canvis experimentats en els hàbits de compra des de la publicació de la normativa anterior fan necessària l'aprovació d'una nova regulació que facilite l'ordenat desenvolupament de l'activitat del sector de forneria dins dels objectius de qualitat i servei que permeten afavorir el millorament de la seua competitivitat i satisfer plenament la demanda dels consumidors.  
En virtut d'això, a proposta conjunta dels consellers d'Ocupació, Indústria i Comerç, de Sanitat i d'Agricultura, Pesca i Alimentació, conforme amb el Consell Jurídic Consultiu i amb la deliberació prèvia del Govern Valencià, en la reunió del dia 23 de setembre de 1997,  
DECRETE  
Article 1  
El règim de distribució i comercialització del pa i dels productes de forn, a l'àmbit de la Comunitat Valenciana, serà el que s'estableix en aquest decret i en les normes reguladores de la qualitat i de les condicions higienicosanitàries per a la seua elaboració i venda.  
Article 2  
A l'efecte d'aquest decret s'entendrà per productes de forn el pa, pa comú i pans especials, regulats en la Reglamentació Tecnicosanitària per a la fabricació, circulació i comerç del pa i pans especials, aprovada pel Reial Decret 1.137/1984, de 28 de març, procedisquen o no dels següents productes semielaborats o intermedis:  
- «Pa precuit» és la massa de pa, la cocció de la qual ha sigut interrompuda abans d'arribar a la seua fi, i que posteriorment és sotmesa, o no és sotmesa, a un procés de congelació.  
- «Massa congelada» és la massa de pa que després d'haver estat fermentada, o de no haver estat fermentada, i després d'haver-se format la peça, o no haver-se format la peça, ha sigut congelada abans de la cocció.  
Article 3  
A l'efecte d'aquest decret tindran la consideració d'establiments de venda de pa i de productes de forn aquells que tot complint les condicions que estableix el Reial Decret 1.137/1984, de 28 de març, i les previstes per aquest decret, es dediquen a la venda, encara que no siguen fabricants del producte. Així també aquelles empreses que, tot complint les condicions establides en l'article 4.b) d'aquest decret, es dediquen a la cocció in situ dels productes semielaborats o intermedis.  
A l'efecte del que disposa aquest decret, els establiments de venda de pa i de productes de forn es classifiquen en establiments especialistes i establiments polivalents.  
Els establiments especialistes són aquells que es dediquen exclusivament a la venda de pa i de productes de forn. Aquests establiments solament podran fer compatible la venda de pa i de productes de forn amb els propis de les activitats de pastisseria, confiteria, rebosteria, brioixeria i afins.  
Es consideren establiments polivalents, a l'efecte d'aquest decret, aquells establiments comercials que disposen d'àrees dedicades a l'alimentació, en les quals es compaginen o complementen la venda de diferents productes alimentaris i afins amb la venda de pa i de productes de forn.  
Article 4  
La venda sense envasar de pa i de productes de forn s'efectuarà solament als locals destinats exclusivament a aquesta finalitat o a àrees de locals dedicades al comerç de l'alimentació que reunisquen les condicions higienicosanitàries exigides per la Reglamentació Tecnicosanitària aprovada pel Reial Decret 1.137/1984, de 28 de març, juntament amb les establides en aquest decret i en especial:  
a) Que la venda de pa i de productes de forn sense envasar l'efectue personal dedicat exclusivament a aquesta funció, podent solament alternar-la amb els productes de rebosteria, pastisseria, confiteria i brioixeria, i també amb uns altres productes alimentaris d'envasament íntegre i no recuperable que no puguen produir alteracions en el pa ni en els productes de forn per olors i sabors estranys, amb taulells independents i amb separació mínima d'un metre.  
b) Que hi haja una separació, si escau, entre l'obrador i el local de venda, de manera que el públic no puga accedir al local de fabricació, tanmateix aquesta separació podrà permetre que el públic contemple l'interior de l'obrador. Aquesta separació també serà aplicable a aquells establiments en els quals es fabriquen pa o productes de forn a partir de productes semielaborats o intermedis. Açò implica que l'acabament del procés de cocció del pa precuit i dels processos de fermentació i cocció de la massa congelada no es podrà realitzar als punts de venda al consumidor final, tret que aquests disposen d'un obrador separat del local de venda que complisca les condicions que corresponguen, exigibles als establiments de fabricació.  
c) Que els articles a la venda sense envasar no siguen directament accessibles per al públic, a fi d'evitar la manipulació per persones diferents del venedor.  
d) Que l'exposició o l'emmagatzematge per a la venda de pa i de productes de forn sense envasar es realitze a vitrines, prestatgeries o lleixes, construïdes amb materials adequats que reunisquen les condicions previstes en la Reglamentació Tecnicosanitària, i es dediquen exclusivament a aquesta finalitat. Aquestes prestatgeries o vitrines estaran situades, necessàriament, a l'àrea del local dedicada a l'alimentació, i mantindran l'adequada separació amb les seccions dedicades a uns altres productes. En conseqüència, a la sala de vendes queden prohibits l'emmagatzematge i l'exposició del pa i dels productes de forn sense envasar sobre els taulells, a punts o àrees diferents de les expressament especificades i, en tot cas, a les caixes dels autoserveis.  
e) Que siguen entregats al client embolicats pel venedor en paper o bossa de material aïllant, degudament autoritzats per a usos alimentaris. En aquest sentit la manipulació dels aliments s'haurà de fer en la forma i amb els instruments adequats, a fi de garantir la total asèpsia de l'operació.  
Article 5  
Queda prohibida totalment la venda o dispensació ambulant i domiciliària de pa i de productes de forn, i també la venda a instal·lacions de carrer, parades de mercats, paradetes i porxos, o directament des del vehicle transportador d'aquests productes.  
Excepcionalment, i una vegada obtinguda l'autorització municipal, es permetrà la venda de pa i de productes de forn des del vehicle transportador en aquells nuclis urbans on no hi haja cap establiment de venda.  
No es considerarà venda a domicili el repartiment dels productes prèviament comprats a l'establiment. Aquests articles aniran acompanyats d'un justificant en què conste el nom o adreça del comprador, contingut, preus unitaris corresponents, preu del servei, si escau, i l'import total.  
Als mercats solament es permetrà la venda de pa a parades que garantisquen l'aïllament i que mantinguen l'adequada distància d'altres productes que puguen ser contaminants.  
Article 6  
El pa i els productes de forn s'hauran d'exposar per a la venda obligatòriament envasats i configurant unitats de venda, quan siguen comercialitzats en règim d'autoservei o quan no es reunisca alguna de les condicions exigides respecte d'això en els articles d'aquest decret. Aquesta obligació, per tant, serà aplicable a qualsevol establiment que venga pa o productes de forn.  
Article 7  
1. Tots els establiments dedicats a la venda de pa i de productes de forn, qualsevol que siga el seu règim de venda, disposaran de:  
a) Un cartell informatiu, en lloc visible al públic que continga la identificació del fabricant i subministrador del pa i dels productes de forn elaborats o, si escau, que consigne la llegenda «Fabricació pròpia». En el mateix cartell s'indicaran les peces a la venda, i se n'indicarà el format o la composició, el pes i el preu per unitats de venda, i també els ingredients indicats en ordre de proporció decreixent.  
Aquest cartell haurà de ser complementat per rètols independents, que identifiquen individualment cadascuna de les varietats de pa i productes de forn que es troben en exposició per a la venda a l'establiment, i haurà d'incloure com a mínim la denominació i el preu de venda.  
b) Així mateix, quan el pa i els productes de forn s'elaboren al mateix establiment a partir dels productes semielaborats o intermedis definits en l'article 2 d'aquest decret, es farà constar, mitjançant un cartell visible expressament per a aquesta finalitat, el subministrador d'aquests productes. En aquest cartell es completarà la informació al públic consumidor especificant les característiques del pa amb la llegenda, segons el cas:  
- «Pa procedent de masses precuites».  
- «Pa procedent de masses congelades».  
Aquesta llegenda també serà preceptiva per a aquells establiments que es dediquen a la venda de pa i de productes de forn sense envasar que provinguen de productes semielaborats o intermedis, encara que la transformació no es produïsca als seus locals.  
c) Una balança per a la comprovació del pes dels productes a instància del consumidor.  
d) Fulls de reclamacions segons el model oficial reglamentàriament establit.  
2. En aquells establiments on s'expenguen el pa i els productes de forn degudament envasats, no serà preceptiva la col·locació dels cartells informatius als quals es refereixen els paràgrafs a) i b) de l'apartat anterior.  
Article 8  
En la informació o publicitat dirigida al consumidor, les expressions «Forn», «Forn de pa» o «Fleca», o les equivalents en castellà, solament podran ser utilitzades pels establiments especialistes, la sala de vendes dels quals siga annexa al local de fabricació.  
Solament les indústries forneres artesanes que hagen obtingut la corresponent qualificació podran exposar al públic les expressions «Artesana» o semblants i les equivalents en castellà.  
Article 9  
Per a l'obertura d'establiments comercials de venda de pa i productes de forn, qualsevol que siga la seua modalitat i règim de venda, serà requisit necessari la inscripció prèvia en els registres preceptius.  
Article 10  
Tots aquells establiments que, de conformitat amb el que disposa aquest decret, venguen el pa i els productes de forn sense envasar hauran de disposar, a més, de les dependències complementàries, d'una superfície dedicada a la venda de pa, de productes de forn i de productes afins, de vint metres quadrats com a mínim, amb una alçada de sostre mínima de dos metres setanta centímetres. Les condicions i característiques dels locals seran les establides per la Reglamentació Tecnicosanitària aplicable.  
A més de la superfície indicada per a la botiga, les dependències complementàries a què es refereix aquest article consistiran en un local que tinga capacitat per a emmagatzemar, com a mínim, un terç de la venda diària, i també cambra de bany amb aigua corrent, lavabo i excusat, amb finestra directa a l'exterior o amb ventilació artificial suficient, sense que puga haver-hi eixida directa al local de venda.  
Article 11  
L'envasament, etiquetatge i retolació del pa i dels productes de forn, i també les seues condicions de transport i distribució, a més d'allò previst en aquest decret, s'ajustaran a allò establit en la normativa vigent en la matèria.  
Article 12  
Les infraccions a allò establit en aquest decret seran sancionades, quant a l'exercici de l'activitat comercial, d'acord amb el que disposa la Llei 8/1986, de 29 de desembre, de la Generalitat Valenciana, d'Ordenació del Comerç i les Superfícies Comercials; si afecten matèria de defensa dels consumidors i usuaris, d'acord al que disposa la Llei 2/1987, de 9 d'abril, de la Generalitat Valenciana, d'Estatut de Consumidors i Usuaris de la Comunitat Valenciana; si afecten matèria sanitària d'acord amb el que disposa la Llei 14/1986, de 25 d'abril, General de Sanitat, i la resta de la normativa vigent.  
DISPOSICIONS ADDICIONALS  
Primera  
En aquelles poblacions o nuclis aïllats de població inferior a 1.000 habitants, on no hi haja establiments especialistes de venda de pa i de productes de forn, no seran d'aplicació les dimensions mínimes exigides en l'article 10 d'aquest decret per a la venda de pa i de productes de forn sense envasar, cal observar, no obstant això, les condicions c), d) i e) previstes en l'article 4.  
Segona  
En aquelles poblacions o nuclis aïllats de població inferior a 1.000 habitants, els establiments especialistes no estaran subjectes a la limitació que sobre productes es preveu en el paràgraf tercer de l'article 3 d'aquest decret, i podran fer compatible la seua activitat amb la venda d'altres articles.  
Tercera  
Aquells establiments especialistes que venguen pa i productes de forn sense envasar, l'obertura al públic dels quals va ser autoritzada amb anterioritat a l'entrada en vigor d'aquest decret, podran continuar exercint la seua activitat encara que no complisquen els requisits de dimensió i capacitat previstos en l'article 10.  
DISPOSICIÓ TRANSITÒRIA  
En el termini de dos mesos, comptats a partir de l'entrada en vigor d'aquest decret, els establiments dedicats a la venda de pa i de productes de forn, als quals s'aplique, hauran de disposar dels cartells informatius a què fa referència l'article 7.1 a) i b).  
DISPOSICIÓ DEROGATÒRIA  
Queda derogat el Decret 13/1989, de 13 de febrer, del Govern Valencià.  
DISPOSICIONS FINALS  
Primera  
Les ordenances reguladores que aproven les corporacions locals sobre la comercialització i venda de pa i de productes de forn s'hauran d'ajustar a aquest decret.  
Aquest decret té caràcter supletori per a tots aquells aspectes que, si és el cas, no contemplen les ordenances municipals.  
Els ajuntaments que disposen d'ordenances reguladores sobre les matèries contingudes en aquest decret hauran d'adaptar-les a aquest en un termini de sis mesos des de la seua publicació.  
Els ajuntaments no podran autoritzar l'obertura d'establiments de venda de pa i de productes de forn sense envasar que no reunisquen les condicions de l'article 10 d'aquest decret.  
Segona  
La legislació estatal tindrà caràcter supletori respecte d'allò disposat en aquest decret.  
Tercera  
S'autoritza els consellers d'Ocupació, Indústria i Comerç, de Sanitat i d'Agricultura, Pesca i Alimentació per a dictar, en l'àmbit de les seues respectives competències, les normes necessàries per al desenvolupament i execució del que disposa aquest decret.  
Quarta  
Aquest decret entrarà en vigor el mateix dia de la seua publicació en el Diari Oficial de la Generalitat Valenciana.  
València, 23 de setembre de 1997  
El president de la Generalitat Valenciana,  
EDUARDO ZAPLANA HERNÁNDEZ-SORO  
El conseller d'Ocupació, Indústria i Comerç,  
DIEGO SUCH PÉREZ  
El conseller de Sanitat,  
JOAQUÍN FARNÓS GAUCHÍA  
La consellera d'Agricultura, Pesca i Alimentació,  
MARIA ÀNGELS RAMÓN-LLIN I MARTÍNEZ


Còpia Permalink ELI